Nog ‘n inbraak by Interpol-kantoreArgieffoto Lt.genl. Solomon Makgale, nasionale polisiewoordvoerder, het in ‘n SMS aan Sapa gesê dat hulle die saak ondersoek. “Ons vermoed dit is gedoen deur mense wat gereeld ons kantore besoek. Die gebou het verskeie huurders. Die Valke en Interpol is van die huurders.” Mokgale sê hulle het Maandag besef daar is by die kantore, wat in Pretoria geleë is, ingebreek. Daar is ook verlede maand by die kantore ingebreek. Talle items waaronder skootrekenaars, kameras en tablette is gesteel. Die Sowetan het destyds berig dat die skootrekenaars wat gesteel is, glo sensitiewe inligting oor die omstrede Tsjeggiese sakeman Radovan Krejcir se ondersoek bevat. Een van die skootrekenaars wat gesteel is, behoort glo aan ŉ beampte wat betrokke was by George Louca se uitlewering van Ciprus na Suid-Afrika. Louca word aangekla van die moord op Teazers-baas Lolly Jackson. Makgale het die Sowetan se bewerings as “bespiegeling” afgemaak.